
Ызақор бұғып жатыр,
Сақалы шығып жатыр.
(жуа)
***
Қалың киім ұнатады
Шешіндірсең жылатады.
(жуа)
***
Бұл не деген көп киім, жетпіс қабат көп киім.
Жаңбыр одан өтпейді, қабат-қабат тоны бар, түймелеуге жетпейді.
(орамжапырақ)
***
Үстіне тігіп көк шатыр,
Астында қызыл дәу жатыр
(қызылша)
***
Сырты жасыл қатты
Іші қызыл тәтті.
(қарбыз)
***
Жерде жатып желіндейді,
Күз түскенше желінбейді.
(қауын)
***
Көк лағым көгенде жатып семіреді.
(Қарбыз)
***
Жасыл ала дөңгелек,
Бақшада жатыр дөңгелеп.
(қарбыз)
***
Әр желінің асты толған көк қоян,
Жаз болғанда көк қоянды жеп қоям.
(қияр)
***
Бұтағында азығы
Ортасында азығы.
(алма)
***
Ақ құман жүр жүзіп.
Су бетін сүзіп.
(аққу)
***
Бес қаруы белінде
Самғап жүреді көгімде.
(бүркіт)
Бір-ақ сөз біледі, Өз аты онысы.
Соны айтып жүреді және жоқ қонысы.
(көкек)
***
Талдың басында, жемі бар қасында,
Там тұр саялы, достары аялы.
(құс ұясы)
***
Ағайынды бәрі:
Шықса-көк, Түссе-сары.
(жапырақтар)
***
Шәкіртке жанашыр,
Мейірман кім, жаны асыл.
(ұстаз)
***
Қабат-қабат қаттама,
Ақылың болса аттама.
(кітап)
***
Жіп-жіңішке денесі,
Ортасында шегесі.
(қарындаш)
***
Жазу жазып жалықпаған,
Жаза-жаза арықтаған.
(бор)
Білімнен мол сый-асы,
Балғындардың ұясы.
(мектеп)
***
Қиналып көтеріп, Өзінен ауырды.
Жорғалап кетеді, Жүкшідей кәдімгі.
(құмырсқа)
***
Бейбітшілік құсы деп,
Атайды оны барша жұрт.
(көгершін)
***
Қыста киімін тастайды,
Көктемде киіне бастайды.
(ағаш)
***
Қолы бар, Саусағы жоқ.
Мойны бар, Басы жоқ.
(көйлек)
***
Ұшады қанатсыз,
Зырлайды аяқсыз.
(Зымыран)
***
Беттескен қос табақ, Ортасында бас тамақ.
Киізбен шоққа ораса, Дәм піседі тамаша.
(таба нан)
***
Үсті тас,асты тас,
Ортасында піскен ас.
(нан)
***


Тырау-тырау тырналар, Тау басына жорғалар.
Еті арам,сорпасы адал, Ол не балалар?
(аралар)
***
Уақытты өлшеп, санап,
Таппайды бір тағат. Бұл не сонда?…
(сағат)
***
Қозғалмастан бір елі,
Түні бойы жүреді.
(сағат)
***
Үш тілі бар,
Тықылдаған үні бар
(сағат)
***
Ұзын мойны, Екі ішек, Қатар-қатар тепкішек.
Басып көрсең бір-бірлеп, Үн шығады күмбірлеп.
(домбыра)
***
Көтеріліп теңізден, Аспанға биік барамын.
Өрінен мен түскенде, Өңі кірер даланың.
(жаңбыр)
***
Таңмен көзін ашады,
Әлемге нұрын шашады.
(күн)
***
Аспанда алып доп,
Жарқырайды жарық боп.
(күн)
***
Тырс-тырс тамады,
Сайға қарай ағады.
(жаңбыр)
***
Бір нәрсе жоғарыда от жағып тұр,
Дабылдап дабылын ол қағып тұр.
(найзағай)
***
Жаңбыр жауып басылды, Аспан шайдай ашылды.
Қызыл,сары,жасылды, Көкте бір зат асылды.
(кемпірқосақ)
***
Терезені өрнектеп, Әдемі сурет салыпты.
Кім екенін табайық, Көрінбей кетіп қалыпты.
(аяз)
***
Сумен кірді ашады,
Өзі судан қашады.
(сабын)
***
Әдемі түнде,
Мен жүрсем,жүреді бірге.
(ай)
***
Дәмін таттсаң –тәтті-ақ,
Түсін көрсең- әппақ.
(қант)
***
Екі басты айдаһар, Бәрін қырып жояды.
Екі аяқпен жер тіреп, Қағазды жеп қояды.
(қайшы)
***
Пешсіз піскен
Ыдыссыз ішкен.
(ана сүті)
***
Аяғы жоқ, жүреді,
Сылқ-сылқ күледі.
(бұлақ)
***
Мұрты бар, сақалы жоқ,
Тоны бар, шапаны жоқ.
(мысық)
***
Белі бүкір,
Алысқа түкір.
(мылтық)
***
Қыстай жегіп қос атты,
Көктем шыға босаттым.
(шаңғы)
***
Шіркіннің өзіне обал-ақ,
Жүреді аяқта домалап.
(доп)
***
Үрлесең жеп-жеңіл, Елпілдеп кетеді.
Ұшырсаң, көк-теңбіл, Бұлтқа да жетеді.
(шар)
***
Қарап тұрсаң өзіңе, Сурет түсер көзіңе.
Ол суретің ұқсайды, Тура сенің өзіңе
(айна)
***
Үш көзді батыр
Жолды аңдып жатыр.
(Бағдаршам)
***
Әрі төсек,әрі үй.
Иесі оның сәби.
(Сәби)
***
Шұқшитқан кеп әуелі, Сені әрбір әріпке.
Суреттері әдемі, Бұл қай кітап?
(әліппе)
***
Көреді бәрін өзгенің,
Көрмейді бірақ өздерін
(көз)
***
Керек санды тересің,
Елге сәлем бересің.
(телефон)
***
Айбат шеккен алыстан
Аң патшасы……
(арыстан)
***
Өзінше ноян
Қорқақ кім?
(қоян)
***
Далада жүр шапқылап
Керемет бір саққұлақ.
(қоян)
***
Тәтті көрсе бас салар,
Айнымайды баладан.
(аю)
***
Қаңғырамын үйім жоқ, Ауылдардың қойы көп.
Ұрлық,зорлық кәсібім, Тамақтанар-нәсібім.
(қасқыр)
***
Түрі -жылқы бейнесі,
Жолақ-жолақ жейдесі.
(зебра)
***
Тонын киіп туған,
Жалап бетін жуған.
(мысық)
***
Аяғы бар,басы бар,
Арқасында тасы бар.
(тасбақа)
***
Орманда- тұрағы
Тоқ-тоқ етіп тұрады.
(тоқылдақ)
***
Басында үшкір істігі бар,
Өзіне лайықтап тон пішкен, Секіріп тастан түскен.
(ешкі)
***
Бұл не қылған ер еді? Қандай мықты жүрегі.
Түздің маңғаз түлегі, Бір ұрттам су татпастан,
Мың шақырым жүреді.
(түйе)
***
Басында мүйізі бар,
Үстінде киізі бар.
(сиыр)
***
Екі найзасы бар, Екі айнасы бар.
Төрт аяғы бар, Бір таяғы бар.
(сиыр)
***
Аспанда жүзеді, қанатын қақпайды
жерде де жүреді, бауырлап жатпайды
(ұшақ)
***
Бір-біріне қарай үйлер тіркесіп,
Қара тұлпар жүр әрі-бері көшіп.
(поезд)
***
Сымға асылып, Жүр асығып.
Дыз-дыз етіп жүрегі, Сымнан ұстап жүреді.
Өзіне адам мінеді, Ол не,ал кім біледі?
(троллейбус)


















Сары қозы, көк қозы,
Қарындары тоқ қозы.
Күздігүні көп қозы,
Қыстыгүні жоқ қозы.
(Қауын-қарбыз)
 
Темір аяқты,
Ағаш таяқты.
(Циркуль мен қарындаш)
 
От ішінде  – үш таяқ,
Үшеуі де күшті аяқ.
Ортасында ілгегі,
Ілгегінде ілгені.
(Мосы мен шәугім)
 
Торы тай,
Табанында төрт ай.
(Таға)

Қауын, қарбыз дей алмайсың,
Піскенмен, жей алмайсың.
Жарғаныңмен, қап-қатты,
Ал асқанда, тәп-тәтті.
(Асқабақ)

Бір жыланды таяққа іліп алдым,
Ерге қона, пайдасын біліп алдым.
(Қамшы)
 
Бірінің ізін бірі басады,
Біріне жеткізбей, бірі қашады.
(Дөңгелектер)
 
Тақия, мұрын, бір құлағы бар,
Самаурын қасында тұрағы бар.
(Шайнек)
 
Бірі үй күзетіп қалса да,
Бірі жүрер қалтада.
(Құлып пен кілт)
 
Аспанға жайып қойған
Ақ мақтам ғайып болған.
(Ақша бұлт)
 
Оқ жыланды аспаннан төніп келген,
Ұзын найзам жер қазбай көміп берген.
(Жайтартқыш)
 
Тілден ұшып,
Құлаққа қонады.
(Сөз)
 
Ойдың аяқталуын күтпейді,
Оны қойсаң, сөйлем бітпейді.
(Үтір)
 
Сырғалы құлақ бір,
Үн-түнсіз сұрап тұр.
(Сұрақ белгі)
 
Қадалды бір ине
Нүктедей түймеге.
(Леп белгісі)
 
Ашылып, жабылады,
Әр үйден табылады.
(Есік)
 
Қауаққа да ұқсаған,
Алмұртқа да ұқсаған,
Аузы бар, тілі бар,
Білер көріп, ұстаған.
(Қоңырау)

Бір тұлпар су ішпейді, жем жемейді,
Есіркеп ешбір адам жемдемейді.
Жүк емес жануарға жүз адам да,
Доғасын сымға сүйкеп, жол жөнейді.
(Трамвай)
 
Бір мақұлық жұмыста сорлайды,
Мисыз деп оны жұрт ойлайды.
Саумайды, соғымға соймайды,
Бірақ та мінуін қоймайды.
(Қол)
 
Егіз қайың,
Бой-бастары тең өскен.
Іске дайын,
Бұтақтары бес-бестен.
(Қол)
 
Алуан түрлі із салғанның өзі еді,
Өзінен де пайдалысы өзегі.
(Қарындаш)
 
Бір малға екі бала мінгеседі,
Айлап-жылдап түспестен күн кешеді.
(Түйенің өркеші)
 
Бір қалтаның ішінде бірнеше шар,
Әрбір шардың өзіндік ұясы бар.
(Ас бұршақ)
 
Көлденең ілген ақ таяқ,
Тұтанар отпен жақпай-ақ.
(Күндізгі сәулелі шам)
 
Мұздай мөлдір жұмыртқа,
Жарық берер ымыртта.
(Электр шамы)

